El guardó a la millor pràctica de l'Administració pública dels Reconeixements 2015 al Progrés Empresarial es va lliurar ahir en el marc de la 21 Nit de l'Empresari, un dels actes anuals de referència de l'empresariat català que organitza la Patronal CECOT.
El comitè executiu de la CECOT va aprovar per unanimitat atorgar a l' Oficina de Gestió Empresarial (OGE) el Premi Cecot a les millors pràctiques de l'Administració com a reconeixement a tota la tasca desenvolupada en relació amb la simplificació administrativa i la implantació de la Finestreta única empresarial (FUE).
La patronal CECOT representa els interessos de pimes, microempreses i autònoms, integra 38 gremis i associacions professionals de tot Catalunya.
Reconeixements 2015 al Progrés Empresarial s'atorga a totes aquelles empreses, associacions, personalitats i entitats que s'han destacat per la seva aportació i dedicació professional al desenvolupament del món empresarial en qualsevol de les seves vessants.
La gala dels premis va tenir lloc dilluns 9 de novembre a l'Auditori de Barcelona i va comptar amb la presència del president de la Generalitat, Artur Mas, que va lliurar el premi a la gerent de l'OGE, Cristina Pruñonosa, i a la responsable de Coordinació i Seguiment de Projectes Estrategics del Departament d'Empresa i Ocupació, Consol Cervera.
Xarxa d'oficines: 22 oficines arreu del territori
L' Oficina de Gestió Empresarial (OGE) és l'oficina de la Generalitat encarregada d'implantar i impulsar la Finestreta Única Empresarial (FUE).
En aquest sentit, s'encarrega d'informar, assessorar, iniciar, gestionar i resoldre els tràmits relacionats amb les activitats empresarials.
L'OGE s'acosta a l'empresari a través de la implementació dels tràmits electrònics al portal Canal Empresa i aplicant un model col•laboratiu amb les Cambres de Comerç.
Així, de les 22 oficines ubicades als punts amb una major activitat econòmica, 5 són pròpies i 17 treballen en col•laboració amb les Cambres de Comerç.
Augmenta la tramitació online gestionada des de l'OGE
S'ha produït un canvi de tendència pel que fa al canal de tramitació, ja que el 2014 era majoritàriament presencial (63%) i només en els primers sis mesos de 2015 el canal electrònic és el prioritari en un 67% dels tràmits, versus el 33% de presencials.
Les dades confirmen que la via electrònica esdevé ara el canal de preferència de l'empresariat i intermediaris per dur a terme els seus tràmits.
Més tràmits a la finestreta única empresarial
Pel que fa a la Finestreta Única Empresarial, és un punt únic des del qual les empreses poden fer tots els tràmits, amb independència de l'administració que en tingui la competència.
Des de l'any 2012 s'ha quadruplicat el nombre de tramitacions que gestiona l'OGE (presencials i electròniques).
Ara fa quatre anys, es van fer 46.600 tràmits i el 2015 se'n faran al voltant de 180.000.
El nombre de tràmits que s'han dut a terme a l'OGE s'ha quadruplicat en els últims 3 anys, a causa de l'ampliació de la seva cartera de serveis.
Des de l'any 2012 fins avui s'ha quadruplicat el nombre de tramitacions que gestiona l'OGE (presencials i electròniques) i, en aquest sentit, de 46.600 tràmits l'any 2012 s'estima que el 2015 se'n faran al voltant de 180.000.
Com s'implanta un tràmit a la FUE?
Cal tenir present que abans d'implantar un tràmit a la Finestreta Única Empresarial, hi ha un procés de revisió, racionalització i simplificació d'aquest tràmit que pot suposar que s'elimini un règim d'autorització i passi a ser una Declaració Responsable o Comunicació prèvia.
Aquest procés l'impulsa l'OGE, però es fa en col•laboració amb les unitats competents (que tenen la responsabilitat sobre el tràmit), les àrees d'organització (que revisen els procediments), assessories jurídiques (que adapten les normes que regulen els tràmits) i les àrees de tecnologia (que preparen els instruments per a la seva tramitació).
El repte més important en la implantació de la FUE ha estat gestionar aquest ingent mapa d'actors i aconseguir implicar-los en un projecte que transforma l'essència dels tràmits i canvia substancialment la forma de treballar.
Sense l'esforç, la dedicació i la constància de tots ells la FUE no hagués estat possible.
El repte per al 2016 és implantar la FUE a escala local i aconseguir que tots els ajuntaments hi estiguin adherits.
Des de l'aprovació de la Llei 16/2015, de simplificació administrativa el mes de juliol, els ajuntaments que optin per adherir-se a la solució estàndard que ofereix el Consorci Administració Oberta de Catalunya tenen 6 mesos per esdevenir FUE (13/02/2016) i els que vulguin integrar-se emprant una solució tecnològica pròpia tenen 1 any (13/08/2016) per adherir-se a la FUE.
En aquesta mateixa línia d'impuls, el 17 de setembre es va signar un conveni marc de col•laboració entre la Generalitat de Catalunya, les quatre diputacions i les entitats municipalistes per a facilitar la implantació de la FUE als ajuntaments.
Canal Empresa, el portal de tràmits i serveis per a l'empresa i l'emprenedor
En el marc de la FUE, s'ha concebut el portal únic electrònic Canal Empresa per ajudar els empresaris, els professionals i els intermediaris en els seus tràmits i gestions, independentment de l'administració que en sigui responsable (ajuntaments, Generalitat o Estat).
Tot mantenint el seu objectiu de garantir la multicanalitat, aquest portal corporatiu és el canal de relació prioritari amb les empreses i els professionals i a fi de donar un millor servei.
En aquest sentit, el portal incorpora " La meva carpeta " que esdevé la carpeta de l'empresariat i permet visualitzar la relació de l'empresari amb l'Administració de la Generalitat.
El repte dels propers anys és aconseguir la integració de les carpetes de totes les administracions.
Canal Empresa ha rebut en dos anys 1.068.500 visites que han vist 5.188.000 pàgines de contingut i s'han dut a terme des del portal al voltant d'1 milió de tràmits electrònics i 24.000 personalitzacions a l'espai " La meva carpeta".
El repte per al 2016 i 2017 és aconseguir que tots els tràmits necessaris per dur a terme una activitat econòmica es puguin gestionar íntegrament de forma electrònica.